Morten Messerschmidt (DF), 2023-06-01:
Tak, formand.
Arbejdsmarkedspolitik har i rigtig mange år været en varm kartoffel sådan i politisk forstand.
Og der er jo mange farezoner, man skal vare sig for.
Hvad hører til under arbejdsmarkedets parter, og hvad kan vi overhovedet på Christiansborg?
I mit parti nærer vi den dybeste respekt for det, og derfor synes jeg også, det er en god idé med den trepartsinstitution, som nu er permanentgjort.
Vi kunne måske i virkeligheden godt tænke os, at det blev en firpartsinstitution, for med al respekt for arbejdsmarkedets parter har Ældre Sagen altså flere medlemmer end den største arbejdstagerorganisation i Danmark.
Og når vi nu netop taler om seniorerne, tror jeg faktisk, Ældre Sagen har noget at byde på.
Men det er jo bare en idé.
Jeg skal ikke på den måde komme og spolere regeringens initiativer, men dog alligevel måske inspirere til, hvad man kunne gøre.
For jeg kan ikke forestille mig, at der er nogen, der sidder og tænker, at det er godt med aldersdiskriminering, og at vi skal holde seniorerne væk fra arbejdsmarkedet.
Derfor håber jeg, at den her debat kan blive en konstruktiv og frugtbar udveksling af idéer, som i løbet af den her folketingsperiode så rent faktisk kan blive til virkelighed.
Og det, at vi fik løftet idéen om et videnscenter ind i finanslovsforhandlingerne, som der øjeblikkelig blev taget godt imod af alle andre omkring bordet, og at det nu bliver virkelighed, er jo et meget godt billede på, hvad vi rent faktisk kan i en konstruktiv ånd, og der er virkelig meget at gøre.
60 pct. af dem, der i Danmark lader sig pensionere, fortryder, at de helt har forladt arbejdsmarkedet.
Så kan det jo godt være, at man ikke føler, man længere kan følge med i det ræs, som det er at have 37 timer eller 40 eller 50, eller hvad man nu har haft, men at vi måske derfor skal lade os inspirere af nogle af de overenskomster, der gælder allerede i dag, bl.a. i finanssektoren, hvor det er sådan, at når man nærmer sig pensionsalderen, får man krav på eller ret til at gå på en 4-dagesarbejdsuge.
Har man lyst til bare at drøne derudad med 80 timer om ugen, skal man have lov til det, men man skal have ret til lige at tage en dag ud og til 2 år før at have en 3-dagesarbejdsuge.
For på den måde tror vi at vi gør det mere attraktivt for mange seniorer at blive på arbejdsmarkedet.
Det er både godt for seniorerne, at man i frokostpausen har nogen at diskutere med, hvor store idioter vi er inde på Christiansborg, og det er godt for økonomien, og man har hele det sociale netværk osv.
Det er grundlæggende godt for mennesker at være i beskæftigelse.
Men det, vi så også er nødt til at diskutere, er selvfølgelig, hvad vi kan stille i stedet for.
Altså, hvad er det for nogle rammer, der er derude i dag, og som udgør en aktiv barriere, som så gør, at folk ikke længere i den alder er i beskæftigelse?
Nu nævnte jeg tidligere det her med, at man har begrænset adgang til sit fleksjob og ret til dagpenge osv.
Ministeren er inde på de forhold, der gælder i forhold til seniorpræmie, som jo er rigtig, rigtig fornuftigt, men kunne vi måske gøre yderligere ting og skabe yderligere incitamenter?
Eksempelvis er der nogle af de private pensionsordninger, vi har i dag, hvor det er sådan, at når man først har aktiveret udbetalingerne, så kan man ikke stoppe dem igen.
Det vil sige, at blandt de 60 pct., som fortryder at være gået på pension, er der simpelt hen nogle, som rent økonomisk ikke har mulighed for så at sige: Jeg har faktisk mulighed for at vende tilbage på 20 timer, eller hvad det nu måtte være.
Og det duer jo ikke.
Det duer jo grundlæggende ikke, hverken menneskeligt eller økonomisk, at systemet er indrettet på, at folk bare skal lade sig pensionere og så i øvrigt blive der resten af livet, hvis de har lyst til at blive ved med at arbejde.
For det er både menneskeligt og samfundsøkonomisk godt, at folk bliver på arbejdsmarkedet.
Derfor er jeg glad for den her debat, og det er noget, som vi i Dansk Folkeparti i hvert fald kommer til at have meget fokus på, også i lyset af de ambitioner, som regeringen har om at ville fjerne seniorpensionen, som vi helt grundlæggende synes er forkert at fjerne, medmindre vi overflødiggør den.
For vi kunne jo også have det som mål, at vi ikke har brug for seniorpensionen, fordi folk ikke bliver nedslidte.
Vi kunne jo lave et arbejdsmarked, hvor man har mulighed for at gå ned på deltid osv. og derfor ikke bliver nedslidt, så man ender med som 64-årig kun at kunne arbejde 15 timer og derfor kan komme på passiv forsørgelse.
Det synes vi er den rigtige vej at gå, så når vi er kommet med det her udspil, er det faktisk et forsøg på at være konstruktive i forhold til de planer, som regeringen har fremlagt i forhold til arbejdsudbud osv.
Vi synes ikke, man kun skal bruge pisken ved at fjerne ordninger, men også bruge guleroden i forhold til at se på, om vi kan skabe et arbejdsmarked, hvor fritidsliv og familieliv ikke står i modsætning til arbejdsliv, men at de faktisk kan gå hånd i hånd, også i seniorårene.
Tak, formand.